+-----------------------------------------------------------------------+
| ส่วนที่ 1                                                                |
|                                                                       |
| ข้อมูลสรุป (Executive Summary)                                           |
+-----------------------------------------------------------------------+

  -----------------------------------------------------------------------
  ลักษณะของธุรกิจ

  -----------------------------------------------------------------------

บริษัท ซีเฟรชอินดัสตรี จำกัด (มหาชน) เริ่มดำเนินธุรกิจผลิตและส่งออกกุ้งแช่แข็งตั้งแต่ปี 2525
ซึ่งเป็นปีแรกที่ทำการก่อตั้งบริษัทฯ เป็นต้นมาจนถึงปัจจุบัน กลุ่มผู้ถือหุ้นใหญ่ได้แก่ กลุ่มเจียอาภา และ
นางทัศนีย์ ยังมีวิทยา ผลิตภัณฑ์ของบริษัทฯ มีเพียงอย่างเดียว คือ กุ้งแช่แข็ง
โดยผลิตภัณฑ์เกือบทั้งหมด ส่งออกจำหน่ายต่างประเทศ ภายใต้เครื่องหมายการค้าของบริษัทฯ
และของลูกค้า ในปัจจุบันบริษัทฯ มีลูกค้าทั้งหมดประมาณ 50 รายกระจายอยู่ทั่วโลก
โดยลักษณะของลูกค้าแบ่งเป็น ผู้นำเข้า, ผู้ค้าส่ง, โรงงานแปรรูป และซุปเปอร์มาเก็ต

ปัจจุบันบริษัทฯ มีโรงงานตั้งอยู่ที่จังหวัดชุมพร โดยมีกำลังผลิตรวมเท่ากับ 20,000 ตัน
การดำเนินธุรกิจของบริษัทฯ ได้รับการส่งเสริมการลงทุนจากคณะกรรมการส่งเสริมการลงทุน
โดยได้รับสิทธิประโยชน์ที่สำคัญคือ ยกเว้นภาษีอากรขาเข้า และภาษีการค้าสำหรับเครื่องจักร
วัตถุดิบ และวัสดุจำเป็นที่ต้องนำเข้าจากต่างประเทศ
รวมถึงได้รับยกเว้นภาษีเงินได้นิติบุคคลเป็นเวลา 8 ปี

สินค้าบริษัทฯ มีมาตรฐานสูง มีการควบคุมการผลิตที่เป็นมาตรฐานสากลและปลอดภัย
เป็นที่ยอมรับและเชื่อมั่นของผู้บริโภค จนทำให้ได้รับการรับรองคุณภาพ HACCP, GMP และ BRC
GLOBAL STANDARD ซึ่งเป็นระบบประกันคุณภาพอาหาร มีความปลอดภัย
มีระบบการควบคุมที่ดีและทันสมัย และได้รับการรับรองมาตรฐาน ISO 9001:2000
ซึ่งเป็นผลมาจากบริษัทฯ มุ่งเน้นในผลิตภัณฑ์กุ้งเพียงอย่างเดียว
ทำให้มีความเชี่ยวชาญในด้านกุ้งสามารถพัฒนาผลิตภัณฑ์ให้มีคุณภาพสูง
และจากการที่โรงงานตั้งอยู่จังหวัดชุมพร ซึ่งเป็นแหล่งที่สามารถจัดหาวัตถุดิบในด้านกุ้งที่เหมาะสม
ส่งผลให้บริษัทฯ สามารถจัดหาวัตถุดิบที่มีคุณภาพสูง ปริมาณมากได้ตลอดทั้งปี

ผลการดำเนินงานในปี 2549 บริษัทฯ มีรายได้จากการขาย 2,187.37 ล้านบาท เพิ่มขึ้นร้อยละ
11.54 เมื่อเปรียบเทียบกับปี 2548 ซึ่งเป็นการเพิ่มขึ้นของราคา และปริมาณขาย
ซึ่งเป็นผลมาจากบริษัทฯ สามารถแข่งขันและขยายตลาดไปยังกลุ่มลูกค้าเดิมและเพิ่มลูกค้าใหม่ได้
เนื่องจากบริษัทฯ มีการพัฒนาสินค้ามูลค่าเพิ่มใหม่ ๆ
ปรับปรุงขั้นตอนและกระบวนการผลิตอย่างต่อเนื่อง นอกจากนี้บริษัทฯ
ยังได้โอกาสในการส่งออกในตลาดยุโรปมากขึ้นจากสิทธิประโยชน์ GSP ระบบใหม่
ซึ่งมีผลในการลดอัตราภาษีนำเข้ากุ้งจากประเทศไทยและไม่มีการจำกัดปริมาณการนำเข้า
แต่ในรอบปีที่ผ่านมาค่าเงินบาทแข็งค่าขึ้นอย่างรวดเร็วและรุนแรง เมื่อเทียบกับเงินเหรียญสหรัฐ
ทำให้รายได้จากการขายของบริษัทฯแปลงเป็นเงินบาทได้น้อยลง รวมถึงบริษัทฯ
ไม่สามารถปรับราคาขายสินค้าให้สูงตามเงินบาทที่แข็งขึ้นได้ นอกจากนี้ราคาน้ำมันที่ปรับตัวเพิ่มสูงขึ้น
ส่งผลให้ค่าแรงและค่าใช้จ่ายในการผลิตปรับเพิ่มขึ้น
จึงส่งผลกระทบต่อการเพิ่มขึ้นของสัดส่วนต้นทุนขายต่อยอดขายของบริษัทฯ จากร้อยละ 81.65 ในปี
2548 เป็นร้อยละ 87.08 ในปี 2549 หรือเพิ่มขึ้นร้อยละ 5.43 ทำให้บริษัทฯ
มีกำไรสุทธิลดลงจาก 115.53 ล้านบาท ในปี 2548 เป็น 66.85 ล้านบาท ในปี 2549

บริษัทฯ มีสินทรัพย์รวม 1,563.11 ล้านบาท ลดลงจากปี 2548 เป็นจำนวน 154.50 ล้านบาท
หรือคิดเป็นร้อยละ 9.00 เนื่องมาจากการลดลงของสินค้าคงเหลือซึ่งลดลงร้อยละ 11.76
เมื่อเปรียบเทียบกับปี 2548 ซึ่งเป็นผลมาจากบริษัทฯ
สามารถระบายสินค้าสำเร็จรูปคงคลังออกไปได้เป็นจำนวนมาก ส่งผลให้บริษัทฯ
โอนสำรองค่าเผื่อมูลค่าสินค้าลดลงกลับมาเป็นรายได้เป็นเงิน 24.97 ล้านบาท ทั้งนี้ บริษัทฯ มี
สัดส่วนของสินทรัพย์หมุนเวียนเป็นร้อยละ 79.36 และส่วนของที่ดิน อาคาร และอุปกรณ์ เป็นร้อยละ
20.64 ของสินทรัพย์รวม

สินค้าคงเหลือของบริษัทฯ ในปัจจุบันส่วนใหญ่จะมีอายุอยู่ระหว่าง 1-18 เดือน ซึ่ง
ส่วนใหญ่จะเป็นกุ้งสดแช่แข็ง ในปีที่ผ่านมาราคาวัตถุดิบกุ้งไม่มีการปรับขึ้นที่รุนแรง
จึงไม่ทำให้ราคาต้นทุนวัตถุดิบกุ้งในสต็อกสูงกว่าราคาตลาด ณ ปัจจุบัน
และต้นทุนการผลิตสินค้าคงเหลือต่ำกว่าต้นทุนการผลิต ณ ปัจจุบัน จึงไม่ทำให้เกิดการขาดทุน
ฝ่ายบริหารของบริษัทฯ ได้พยายามผลักดันที่จะขายสินค้าคงคลังที่มีอายุมากกว่า 1 ปี
ออกไปให้ได้มากที่สุดในราคาที่เหมาะสมตามสภาวะการณ์ตลาด
และมุ่งเน้นการบริหารสินค้าคงคลังให้มีประสิทธิภาพและอยู่ในระดับที่เหมาะสมที่สุด
สามารถรองรับความต้องการของลูกค้าได้ตลอดเวลาและรวดเร็ว บริษัทฯ
ได้มีการตั้งสำรองค่าเผื่อมูลค่าสินค้าลดลงโดยใช้อัตราเปอร์เซ็นต์ตามอายุของสินค้า
ฝ่ายบริหารของบริษัทฯ เชื่อมั่นว่าจำนวนค่าเผื่อการลดมูลค่าสินค้าที่ตั้งไว้เหมาะสมและเพียงพอแล้ว
เนื่องจากบริษัทฯ มีมาตรการในการจัดเก็บสินค้าที่มีมาตรฐานสูง ซึ่งจะเห็นได้ว่าที่ผ่านมาบริษัทฯ
ไม่เคยประสบปัญหาหรือมีค่าใช้จ่ายที่เกิดขึ้นอันเนื่องมาจากสินค้าที่จัดเก็บเสื่อมคุณภาพ

  -----------------------------------------------------------------------
  การเสนอขายหลักทรัพย์

  -----------------------------------------------------------------------

ที่ประชุมสามัญผู้ถือหุ้น ครั้งที่ 1/2549 เมื่อวันที่ 28 เมษายน 2549 อนุมัติให้บริษัทฯ
ออกและเสนอขายใบสำคัญแสดงสิทธิที่จะซื้อหุ้นสามัญชนิดระบุชื่อผู้ถือ
และไม่สามารถโอนเปลี่ยนมือได้เว้นแต่เป็นการโอนทางมรดกให้แก่กรรมการและพนักงานของบริษัทฯ
จำนวนไม่เกิน 21,448,000 หน่วย อายุ 4 ปี นับตั้งแต่วันออกใบสำคัญแสดงสิทธิ
ราคาเสนอขายหน่วยละ 0 บาท
และอนุมัติให้ออกหุ้นสามัญเพื่อรองรับการใช้สิทธิตามใบสำคัญแสดงสิทธิ จำนวน 21,448,000 หุ้น
มูลค่าที่ตราไว้หุ้นละ 1 บาท คิดเป็นร้อยละ 5 ของจำนวนหุ้นที่จำหน่ายได้แล้วทั้งหมดของบริษัทฯ
โดยกำหนดราคาใช้สิทธิในการซื้อหุ้นสามัญ เท่ากับ 3 บาท ซึ่งเป็นราคาที่มีส่วนลด 0.10 บาท
โดยเทียบจากราคาปิดของหุ้นในตลาด ณ วันที่ 24 มีนาคม 2549
ซึ่งเป็นวันก่อนการประชุมคณะกรรมการเพื่อลงมติการออกและเสนอขายใบสำคัญแสดงสิทธิ

  -----------------------------------------------------------------------
  วัตถุประสงค์การใช้เงินจากการเสนอขายหลักทรัพย์

  -----------------------------------------------------------------------

สำหรับเงินที่ได้จากการใช้สิทธิตามใบสำคัญแสดงสิทธิที่ออกให้กับกรรมการและพนักงานในครั้งนี้
บริษัทฯ จะนำไปใช้เป็นเงินทุนหมุนเวียนในบริษัทฯ โดยบริษัทฯ จะได้รับเงินประมาณ 64,344,000
บาท ถ้าผู้ถือใบสำคัญแสดงสิทธิใช้สิทธิซื้อหุ้นครบ 21,448,000 หุ้น
ภายในอายุของใบสำคัญแสดงสิทธิ 4 ปี

  -----------------------------------------------------------------------
  สรุปปัจจัยความเสี่ยงและมาตรการในการป้องกันความเสี่ยงที่สำคัญของบริษัท

  -----------------------------------------------------------------------

ดูที่ส่วนที่ 2 หัวข้อปัจจัยความเสี่ยง